35. schôdza NR SR - 13.deň - B. popoludní
Dátum: 2025-06-16
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

121. Vážený pán podpredseda, vážené poslanectvo, to som si užila teraz toto oslovenie (povedané s pobavením), budem mať asi veľmi ťažkú pozíciu teraz, povedať niečo zmysluplné po tom príhovore o harašení, živočíchoch, dážďovkách a tých šialenstvách s tými mačkami, či lampami a podobne. Ale budem musieť, pretože ústava je najvyšší právny dokument Slovenskej republiky, takže je to vážna vec. A, áno, a prikladáme tomu naozaj veľkú vážnosť, ktorú si to zaslúži. Ale ja mám pocit, že po týchto úpravách skôr bude slúžiť ako nejaká biologická učebnica pre základné školy, pretože niekde, ako ste to povedal, pán Danko, medzi vajcom a spermiou je, vraj, totiž nejaká definitívna odpoveď na všetky spoločenské problémy tejto krajiny. No, takže vyzerá to tak, že budeme žiť v krajine, kde už nebudeme identitu riešiť v duši, ale, bohužiaľ, nám to bude hovoriť ústava, kde zrejme práva menšín budú len nejakými prílepkami v petíciách a kde najväčšou hrozbou v tejto krajine bude transrodový človek s občianskym preukazom. Hm. Prepáčte mi tento satirický úvod, ale ja si nemôžem pomôcť, lebo ja postrádam akýkoľvek pozitívny význam a najmä pozitívny dopad tohto návrhu ústavného zákona pre ľudí v tejto krajine. Pretože oni nebudú mať lacnejšie potraviny, nebudú mať viacej peňazí v peňaženkách, nebudú mať vôbec žiadnu vyššiu životnú úroveň, nie, nezlepší to život absolútne nikoho z nás, ale mnohým ľuďom v tejto krajine tento návrh ublíži, a to vedome, cielene a ešte aj s úsmevom, a dokonca farizejským úsmevom, na tvári v mene vyšších hodnôt. Je dôležité povedať si, prečo koalícia, konkrétne SMER, tento návrh ústavný predkladá. A ten prvý dôvod je ten, že SMER sa zrazu vydal po pätnástich rokoch takmer na nejakú politickú výpravu k rustikálnej národnej politike, ktorá je založená na tradičných hodnotách. A slovíčko tradičné tu, prosím pekne, funguje ako nejaká ochranná známka. A viete, čo je celé na tom najbizarnejšie? Že túto hru na tradície vedie človek, ktorý ešte pred pár rokmi obhajoval právo na interrupcie, ktorý by si radšej zahryzol do jazyka, keby sa mal, zrejme, pokloniť biskupovi, ktorý bol starým komunistom, ktorý kedysi citoval dokonca Marxa, a zrazu je to najväčší obranca viery, národa a rodiny. Neviem ako vy, ale ja takýto prístup teda nazývam farizejstvo a myslím si, že to je ešte slabé slovo a osobne si myslím, že je to fakt len nejaký ideologický karneval, kde sa menia masky podľa toho, aké sú výsledky prieskumov. No, a tu prichádzame vlastne k tomu druhému dôvodu, a to sú, samozrejme, lebo voliči. Tí voliči a voličky, ktorí sú, bohužiaľ, uväznení v nejakej dezinfo-bubline, kde veria, že Progresívne Slovensko prináša nejakých bludných 72 pohlaví, ja neviem, kde na tieto bludy fakt chodíte, ale je to pravda absolútne pomýlených voličov, ktorí ráno vstanú a namiesto toho, aby si prečítali správy v telke, tak rýchlo utekajú na Telegram, aby zistili, čo je nové vo svete. Pre týchto ľudí je identita problém, ktorý treba riešiť ústavou a nie rozhovorom. Hej? Títo ľudia majú problém s tým, že sa deti, niektoré deti v tejto krajine narodia a nemajú pocit, že sú v správnom tele. Tak, prepáčte, tieto deti nie sú hrozbou pre túto krajinu. Viete, čo je hrozbou pre túto krajinu? Že mladí ľudia nám odchádzajú z tejto krajiny a nechcú tu žiť, lebo sa tu necítia bezpečne. To je problém. A takto sa podľa mňa pestuje strach. Takto sa podľa mňa manipuluje a takto sa vládne. Nie rozumom, ale na základe emócií a najlepšie tých najprízemnejších, obavou a strachom z inakosti. No, a v neposlednom rade, už to tu bolo spomínané, tento návrh prichádza kvôli tomu, lebo je to výhodné. Fico veľmi dobre vie, že opozícia má v tejto oblasti kultúrno-etických otázok rôzne názory a práve preto prišiel s touto zmenou. Aby nás postavil proti sebe. Aby sme sa hádali o tom, kedy vzniká život, namiesto toho sme si nevšimli, že vláda tu rozkladá právny štát. Lenže tento návrh nie je ani o hodnotách a tento návrh je skôr o taktike a o moci a o tom, že keď sa hádame medzi sebou, tak si proste necháme ukradnúť túto krajinu spod nôh. Čiže, vážení kolegovia a kolegyne, toto nie je žiadna hodnotová debata, toto je len obyčajná cynická kalkulácia. A kým tu my budeme diskutovať o tých vajíčkach a spermiách, tak na stole nám zostanú nevyriešené problémy v školstve, v zdravotníctve, budeme tu mať ďalej chudobných, budeme tu mať nedostatok dôstojnosti v tejto krajine a hlúpo si nechávame kradnúť pozornosť a ešte aj ústavu. Viete, ja budem úprimná a mne je naozaj ľúto, že sa na KDH v poslednom čase, najmä cez víkend, vylialo toľko špiny a hejtov a ja som si aj položila tú otázku, či môžeme KDH vyčítať to, že spolupracuje so SMER-om, keď vlastne hovorí, že sa len hlási k hodnotám, na ktorých je postavené toto hnutie. A keďže pri takýchto veciach si vždy ja najprv kladiem otázku sama na seba, tak som si hovorila, čo by asi tak urobilo Progresívne Slovensko, keby SMER prišiel s nejakým návrhom, ktorý máme v programe, napríklad, ja neviem, napadajú ma registrované partnerstvá. Zdvihli by sme zaň ruku? Veď už veľakrát sme hlasovali za také návrhy, ktoré si myslíme, že sú prospešné. Naposledy sme napríklad hlasovali za vyššie platy pre pedagogických zamestnancov. Čiže, zdvihli by sme tie ruky? No, ale potom otázka znie, či by sme hlasovali za aj v tom prípade, keby sme vedeli, že ide iba o rafinovanú pascu pre opozíciu. Alebo by sme si spomenuli na to, že spolupráca so SMER-om nie je len o zákonoch, ale je o hodnotách a o dôveryhodnosti a o tom, čo znamená na Slovensku byť demokratom. A veľmi mi je ľúto, že tu, bohužiaľ, nikto z KDH nie je, pretože ja musím povedať, že my to nielenže, pardon, vás som si nevšimla, prepáčte, pán Mikloško, takže jeden, je tu jeden člen. Čiže môžeme to vyčítať KDH? No, ja si myslím, že môžeme. A nielenže môžeme, my to musíme vyčítať, pretože keď niekto sedí v sále tohto parlamentu a tvrdí, že mu ide o demokraciu, že mu ide o právny štát, že mu ide o hodnoty, že mu ide o dôstojnosť človeka a rešpekt voči všetkým obyvateľom tejto krajiny, tak potom nemôže predsa bez mihnutia oka zdvihnúť ruku za návrh SMER-u, ktorý tieto hodnoty jednoducho ohýba, ktorý ich prekrúca a ktorý ich používa ako propagandistickú zbraň. My v Progresívnom Slovensku sme si túto hranicu stanovili absolútne jasne a hovoríme, že so SMER-om neko... nekolabu... nekolaborujeme, vidíte také ťažké slovo, že normálne ma to zintenzívnilo. Proste nespolupracujeme. A to nie preto, že by sme sa chceli hrať na nejakých čistých, ale preto, že jednoducho my vidíme za horizont. S Robertom Ficom sa nebojuje len o jednotlivých hlasovaniach zákonov, ale boj s Robertom Ficom má podobu boja o štát, o budúcnosť právneho poriadku v tejto krajine, o tom, či budeme žiť v krajine, kde si vláda môže meniť ústavu podľa nálady, alebo či budeme žiť v krajine, kde existujú pravidlá, ktoré chránia občanov Slovenskej republiky. Na čele so SMER-om totiž my nenapredujeme k nejakým tradičným hodnotám, ale k autokracii. Toto je to najdôležitejšie, čo si musíme uvedomiť a my v Progresívnom Slovensku to veľmi dobre vieme a nemôžme si preto dovoliť, aby sme hlasovali s nejakými klapkami na očiach, nemôžme si dovoliť hlasovať za návrhy, ktoré sa aj tvária nevinne, ale v skutočnosti sú súčasťou oveľa širšieho plánu, a to je plánu demontáže demokracie na Slovensku. Takže ja sa musím pýtať, že čo je vlastne podstatné pre Kresťanskodemokratické hnutie. Je to jeden návrh, pár opatrení, formulácie v ústave, alebo je to nejaká dlhodobá vízia Slovenska ako demokratickej, slobodnej, spravodlivej krajiny? Lebo ak je to to druhé, tak potom hlasovanie s Robertom Ficom je naozaj politicky krátkozraké, a to nielen kvôli obsahu, ale aj kvôli odkazu, ktorý tým vysielame našim voličom a voličkám, ktorí nám uverili, že sme stranou hodnôt a že spolu môžeme raz vytvoriť vládu. Pretože ak to teraz nedokážeme, tak im len vysielame signál, že sme nejednotní a že my vlastne zoberieme tomu demokratickému spektru nádej na zmenu. Nádej, že spolu môžme poraziť autokraciu, že dokážeme spolu čeliť radikalizmu a extrémizmu tejto vlády, ktorá začína byť už naozaj pravicovo extrémistická. A ešte niečo, a to je zásadné. Zmena ústavy, o ktorej dnes rokujeme, vôbec neznamená riešenie v nejakých kultúrno-etických témach, je to len zásterka, pretože sú tam naozaj veľmi vágne pojmy, ako je napríklad národná identita. Už sme to tu dneska spomínali niekoľkokrát a je to zmes, len nejaká ideologická zmes, tradičného, katolíckeho, etnického a ešte ku tomu aj autoritatívneho a ak niekto verí, že sa Fico zastaví len pri tomto jednom článku dajme tomu, tak nepozná Roberta Fica. Pretože národná identita sa v jeho ponímaní veľmi môže ľahko premeniť na autoritatívny režim. Režim s vlajkou a hymnou a modlitbou pred každým zákonom, a to, dúfam, nikto z nás nechce. A ak si KDH vyberie tento chodníček, cesty spolupráce s mocou, ktorá rozkladá právny štát, tak ja sa potom pýtam naozaj úprimne, že kto vlastne KDH je. Je to strana, ktorá sa naozaj postaví za slabších? Alebo je to len nejaká retrokonzervatívna prísada do Ficovej kuchyne? Ale toto si, samozrejme, už musí vybrať KDH samo, ale malo by si zároveň uvedomiť, že ľudia sa pozerajú a že v dejinách nebude rozhodujúce to, za aký zákon kedy hlasovali, ale to, kto a kedy sa postavil na správnu stranu dejín. A treba si uvedomiť aj to, že sa pozerajú nielen tí ľudia, ktorí sú ich voličmi a voličkami, ale že sa pozerajú aj tí, ktorým tieto návrhy ubližujú a tých je naozaj veľmi veľa. Ústavný zákon, ktorý je tu v parlamente, totižto zoberie mnohým nádej na dôstojný život, mnohých zatlačí do kúta, urobí z nich tému rodinného obedu a terč nenávistných statusov. A ja sa pýtam, je takýto zákon dobrý, alebo sú to len ideologicky maskované míny. Pretože zákon, ktorý ukotvuje len dve pohlavia a ktorý zakazuje napríklad náhradné materstvo alebo povoľuje adopciu iba heterosexuálnym manželstvám, tak takýto zákon predsa nie je ani o ochrane rodín, ani o ochrane detí. Tento zákon ublíži transrodovým ľuďom, ktorí budú neviditeľní, ublíži intersex ľuďom, ktorí jednoducho nespadajú do kategórie muž alebo do kategórie žena a nebudú teda legálne zaradení medzi nejaké biologické pohlavia, ale budú to biologické omyly. Ale nikto predsa z nich nemôže za to, ako sa narodil. Tento zákon ublíži dúhovým rodinám, ktoré si nebudú môcť adoptovať dieťa, hoci by mu dali lásku, bezpečie aj domov. A tento zákon ublíži aj rodičom detí s inou identitou, ktorí uvidia, ako ich dieťa štát verejne deklasuje na občanov druhej triedy. Asi nikto z vás nemá dieťa, ktoré má, ja neviem, homosexuálnu orientáciu alebo transrodový problém, ani vám to neželám, pretože poznám jedného takého osobne a jeho chlapec si kvôli tomu siahol na život a nie je to nič príjemné. Jediným dôsledkom všetkých týchto bludov bude len stigmatizácia, sociálne vylúčenie a zhoršené duševné zdravie týchto mladých ľudí. A Slovensko nie je ostrov, ale, viete, Slovensko je súčasťou Európskej únie, my sme podpísali nejakú Lisabonskú zmluvu aj Chartu základných práv a tie hovoria jasne, že ľudské práva majú prednosť. Takže ak slovenská ústava začne kolidovať s európskym právom, tak to nebude len právny problém, bude to naozaj porušenie dohôd, ktoré sme ako štát dobrovoľne prijali. Takže ak chceme byť naďalej súčasťou Európskej únie, tak sa na to nebudeme môcť vykašľať, nie bez následkov, napríklad Poľsko a Maďarsko to skúsili a čo prišlo? Viem, že vzdycháš, Richard, ale je to pravda, pretože stopka eurofondom, nie, dobre, tak okej, súdy s Európskou úniou, máš dovolené, a tak ďalej. Zostáva mi už menej času, tak to sa pokúsim trošku skrátiť, ale na záver asi poviem len toľko, že ak pôjdeme touto cestou, tak si niektorí z vás zrejme zatlieskajú, budete mať pocit, že ste vyhrali, pretože ste postavili múr proti progresivizmu, proti západným vplyvom. No, jediný pocit, ktorý môžete mať, je nie ten, že ste vyhrali, ale že ste ublížili. A to vám garantujem, ublížite mnohým ľuďom. A keď sme už pri tom múre alebo pri tej hrádzi, ako ju vy nazývate, ja si niekedy myslím, že je super, že sa voláme Progresívne Slovensko, lebo keby sme sa volali Pokrokové Slovensko, čo je synonymný výraz, tak by ste stavali hrádzu proti pokroku. Nezdá sa vám to smiešne? Hrádza proti pokroku? Nuž, na margo toho vám chcem len povedať, že pokrok nikdy nezastavíte. Nepodarí sa vám to ani žiadnou zmenou v ústave. Tak ako sa menila cirkev, a dnes už napríklad dovolia aj ženám, aby sa objavovali vo Vatikáne a dokonca ženy už majú aj volebné právo, tak sa mení aj spoločnosť. To isté sa stane aj tu, možno o sto rokov, možno tu už mnohí z vás nebudú, ale verte mi, že svet sa mení, pokrok nezastavíte. Vždy to tak bolo a, chvalabohu, to tak vždy aj bude. Vy jediné, čo touto zmenou dokážete, je to, že vytvoríte ilúziu pre vašich zmätených voličov, že chránite rodiny. Pravdou však je, že vy nikoho nechránite, vy rozdeľujete. Vy vylúčite menšiny a myslíte si, že budete silnejší. Ale omyl, vy nebudete silnejší, vy budete krutejší. Výsledkom bude len pocit, že v tejto krajine sa nedá dôstojne žiť a že táto krajina jednoducho nie je pre všetkých. Výsledkom je, že nám mladí ľudia z tejto krajiny odchádzajú, pretože sa tu necítia bezpečne a necítia sa byť tolerovaní a tolerované, pretože vedia, že ak niečo ohrozuje demokraciu v tejto krajine, tak to nie je Janka, ktorá sa narodila ako Ján, ale je to korupcia, je to rozkrádanie verejných peňazí a sú to autokratické chúťky Roberta Fica. Takže je na vás, milá opozícia, či v tom budete tejto koalícii pomáhať. Ďakujem. (Potlesk.)